ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για την εξέλιξη των δαπανών του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης Αριθ. 3/2001

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Σύστημα έγκαιρης προειδοποίησης αριθ. 3/2001

ΠΙΝΑΚΑΣ ΠΕΡΙΕΧΟΜΕΝΩΝ

1. Συνολική εξέλιξη μηνιαίων δαπανών

2. Προσωρινή απορρόφηση πιστώσεων

3. Σχόλια

4. Συμπεράσματα

1. ΣΥΝΟΛΙΚΗ ΕΞΕΛΙΞΗ ΜΗΝΙΑΙΩΝ ΔΑΠΑΝΩΝ

Οι παρακάτω πίνακες παρουσιάζουν τη συνολική εξέλιξη των μηνιαίων δαπανών σε σχέση με τον προβλεπόμενο μορφότυπο των δαπανών. Η κατάσταση αυτή αντιστοιχεί στις δαπάνες που πραγματοποιήθηκαν στα κράτη μέλη από 16 Οκτωβρίου 2000 έως 31 Ιανουαρίου 2001.

1.1. Η υποκατηγορία 1α « Δαπάνες ΚΓΠ πλην αγροτικής ανάπτυξης »

>ΘΕΣΗ ΠIΝΑΚΑ>

1.2. Η υποκατηγορία 1β « Αγροτική ανάπτυξη και συνοδευτικά μέτρα »

>ΘΕΣΗ ΠIΝΑΚΑ>

2. ΠΡΟΣΩΡΙΝΗ ΑΠΟΡΡΟΦΗΣΗ ΠΙΣΤΩΣΕΩΝ

Στον πίνακα που ακολουθεί εμφαίνεται η προσωρινή απορρόφηση πιστώσεων για τους πρώτους τρεις μήνες του οικονομικού έτους 2001 :

>ΘΕΣΗ ΠIΝΑΚΑ>

3. ΣΧΟΛΙΑ

3.1. Η εκτέλεση πιστώσεων για το Μάρτιο 2001

Η εκτέλεση πιστώσεων του υποτμήματος 1 του προϋπολογισμού για το Μάρτιο 2001 (δαπάνες των κρατών μελών από 16 Οκτωβρίου 2000 έως 31 Ιανουαρίου 2001) ανέρχεται σε 25 622,7 εκατ. ευρώ ήτοι 59,2% των πιστώσεων. Οι δαπάνες τοποθετούνται

-για την υποκατηγορία 1α (δαπάνες ΚΓΠ πλην αγροτικής ανάπτυξης) σε 450,9 εκατ. ευρώ κάτω του δείκτη,

-για την υποκατηγορία 1β (αγροτική ανάπτυξη και συνοδευτικά μέτρα) σε 370,6 εκατ. ευρώ κάτω του δείκτη.

3.2. Νομισματικοί παράγοντες

3.2.1. Η ισοτιμία του δολαρίου έναντι του ευρώ

Το επίπεδο δαπανών που αναφέρεται στο προηγούμενο σημείο λαμβάνει υπόψη την εξέλιξη της ισοτιμίας του δολαρίου έναντι του ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, το επίπεδο των δαπανών εξαρτάται από την εξέλιξη της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου, της 26.9.2000), η διορθωτική επιστολή στο γεωργικό προϋπολογισμό 2001 καταρτίστηκε βάσει της μέσης ισοτιμίας του δολαρίου για το διάστημα Ιουλίου - Σεπτεμβρίου 2000, η οποία καθορίστηκε σε 1 ευρώ = 0,91 $.

3.2.2. Η επίπτωση των διπλών τιμών

Το κόστος των διπλών τιμών για το ΕΓΤΠΕ-τμήμα Εγγυήσεων εκτιμήθηκε σε 77 εκατ. ευρώ.

3.3. Παράγοντες της αγοράς

3.3.1. Υποκατηγορία 1a

Για την υποκατηγορία 1α, τα δύο τρίτα της υποεκτέλεσης (- 450,9 εκατ. ευρώ) του προϋπολογισμού σε σχέση με το δείκτη οφείλονται στα ζωικά προϊόντα. Λεπτομερής εξήγηση παρέχεται κατωτέρω ανά κεφάλαιο για τις σημαντικότερες αποκλίσεις :

Κεφάλαιο B1-11 : Ζάχαρη // Απόκλιση: - 88 εκατ. ευρώ (- 5,1%)

// (δαπάνες : 531 εκατ. ευρώ)

(δείκτης : 619 εκατ. ευρώ)

Η υποεκτέλεση σε σχέση με το δείκτη οφείλεται στο γεγονός ότι οι ποσότητες ζάχαρης που εξήχθησαν μέχρι το τέλος Ιανουαρίου 2001 ήσαν ίσες προς το 80% της ποσότητας που έπρεπε να εξαχθεί μέχρι την εν λόγω περίοδο του έτους με βάση τα προγράμματα που έχουν καταρτισθεί από τις υπηρεσίες οι οποίες παρακολουθούν την αγορά ζάχαρης ενώ ο μέσος συντελεστής επιστροφής που δόθηκε από την έναρξη του δημοσιονομικού έτους ήταν ίσος προς το 96% του συντελεστή που εφαρμόζεται στις υποθέσεις οι οποίες υιοθετήθηκαν για την κατάρτιση του προϋπολογισμού του έτους 2001.

Κεφάλαιο B1-12 : Ελαιόλαδο // Απόκλιση : - 117 εκατ. ευρώ (- 4,7%)

// (δαπάνες : 1 885 εκατ. ευρώ)

(δείκτης : 2 002 εκατ. ευρώ)

Ο μορφότυπος του τρέχοντος έτους βασίστηκε στο ρυθμό πληρωμών για το έτος 2000. Η υποεκτέλεση οφείλεται στο γεγονός ότι, αν και η Ιταλία είχε προκαταβάλει σχεδόν στο σύνολό τους τις ενισχύσεις στην παραγωγή ελαιολάδου για την περίοδο εμπορίας 1999/2000, παραμένουν καθυστερήσεις όσον αφορά τις προκαταβολές ενίσχυσης στην παραγωγή στην EL (για τους συνεταιρισμένους παραγωγούς) και στην E (και για τους συνεταιρισμένους και για τους μη συνεταιρισμένους παραγωγούς).

Κεφάλαιο B1-14 : Κλωστικά φυτά και μεταξοσκώληκες // Απόκλιση : - 168 εκατ. ευρώ (- 19,7%)

// (δαπάνες : 426 εκατ. ευρώ)

(δείκτης : 594 εκατ. ευρώ)

Οι καθυστερήσεις πληρωμών και, κατά συνέπεια, η υποεκτέλεση σε σχέση με το δείκτη οφείλονται στο γεγονός ότι η ποσότητα μη εκκοκκισμένου βάμβακα στην Ελλάδα (κύριος παραγωγικός βαμβακιού), η οποία δικαιούται ενίσχυση, που τέθηκε υπό έλεγχο μέχρι τον μήνα Ιανουάριο 2001 υπολειπόταν των ποσοτήτων που προκύπτουν από τον δείκτη.

Κεφάλαιο B1-15 : Οπωροκηπευτικά // Απόκλιση : + 82 εκατ. ευρώ (+ 4,9%)

// (δαπάνες : 525 εκατ. ευρώ)

(δείκτης : 443 εκατ. ευρώ)

Η υπέρβαση του δείκτη οφείλεται :

-για τα νωπά οπωροκηπευτικά : στην επιτάχυνση πληρωμών για τις οικονομικές αντισταθμίσεις απόσυρσης και τη δαπάνη αγοράς οπωροκηπευτικών στις χώρες EL, F, I καθώς και σε επιτάχυνση πληρωμών λειτουργικών κεφαλαίων οργανώσεων παραγωγών στις χώρες E, F, I, NL και UK. Επιπλέον τα ποσά πληρωμών ενισχύσεων για τις μπανάνες στη F και την E είναι υψηλότερα λόγω της αύξησης του συντελεστή προκαταβολής που πληρώθηκε το 2001,

-για τα μεταποιημένα οπωροκηπευτικά : στην επιτάχυνση πληρωμών ενισχύσεων στην παραγωγή μεταποιημένων προϊόντων με βάση τομάτες στην Ι, πληρωμών οικονομικών αντισταθμίσεων για τη μεταποίηση εσπεριδοειδών στην I και την E καθώς και στις πληρωμές ενισχύσεων και παρεμβάσεων για τις σταφίδες στην EL.

Κεφάλαιο B1-16 : Προϊόντα του αμπελοοινικού τομέα // Απόκλιση : + 39 εκατ. ευρώ (+ 3,4%)

// (δαπάνες : 179 εκατ. ευρώ)

(δείκτης : 140 εκατ. ευρώ)

Κατά σημαντικό μέρος η υπέρβαση του δείκτη οφείλεται στην εκκαθάριση φακέλων που αφορούν τις ενισχύσεις στην αποθεματοποίηση οίνων και γλευκών από σταφύλια για την τελευταία περίοδο εμπορίας 1999/2000 στην I καθώς και στις δαπάνες προληπτικών αποστάξεων υπό το προηγούμενο καθεστώς του κανονισμού (ΕΟΚ) αριθ. 822/87 του Συμβουλίου στις χώρες I, D, E, EL, F και P. Υπό το νέο καθεστώς του κανονισμού (ΕΟΚ) αριθ. 1493/1999 του Συμβουλίου, οι πληρωμές του μηνός Ιανουαρίου αναφέρονται στην απόσταξη οίνου για πόσιμη αλκοόλη στην E και την I.

Κεφάλαιο B1-21 : Βόειο κρέας // Απόκλιση : - 283 εκατ. ευρώ (- 4,7%)

// (δαπάνες : 2 066 εκατ. ευρώ)

(δείκτης : 2 349 εκατ. ευρώ)

Με εξαίρεση τη σημαντική μείωση πληρωμών επιστροφών στην εξαγωγή για το βόειο κρέας λόγω λήξης των συμβάσεων για την εξαγωγή βοείου κρέατος, η απόκλιση αυτή προέρχεται από πριμοδοτήσεις βοοειδών. Ο δείκτης για τις πριμοδοτήσεις αυτές καθορίστηκε με βάση την υπόθεση ότι τα κράτη μέλη θα πλήρωναν τις προκαταβολές για τις πριμοδοτήσεις αυτές με τον αυξημένο συντελεστή 80% που ψηφίστηκε το Δεκέμβριο 2000. Όμως η υπόθεση αυτή δεν επιβεβαιώθηκε από τον πραγματικό ρυθμό πληρωμών στα περισσότερα από τα εμπλεκόμενα κράτη μέλη. Έτσι, φαίνεται ότι μόνο η Ιρλανδία και η Δανία έχουν πληρώσει τον συντελεστή της προκαταβολής 80% για τις πριμοδοτήσεις βοοειδών. Εξάλλου, λόγω των χαμηλών τιμών και της αστάθειας της αγοράς βοοειδών, οι γεωργοί έχουν κρατήσει τα ζώα τους στην εκμετάλλευση περισσότερο χρόνο σε σχέση με το παρελθόν. Κατόπιν αυτών, η εκτέλεση του προϋπολογισμού για την πριμοδότηση στη σφαγή ήταν βραδύτερη και θα ήταν δυνατόν να φθάσει σε επίπεδα χαμηλότερα σε σχέση με τις διαθέσιμες πιστώσεις.

Κεφάλαιο B1-30: Προϊόντα εκτός παραρτήματος I // Απόκλιση : + 23 εκατ. ευρώ (+ 5,6%)

// (δαπάνες: 150 εκατ. ευρώ)

(δείκτης: 127 εκατ. ευρώ)

Η υπέρβαση του δείκτη οφείλεται στην εκκαθάριση φακέλων επιστροφών στην εξαγωγή για το αποκορυφωμένο γάλα και τα υπόλοιπα γαλακτοκομικά προϊόντα καθώς και για τη ζάχαρη και την ισογλυκόζη. Πρόκειται για φακέλους της παλαιάς περιόδου εμπορίας με συντελεστές επιστροφής υψηλότερους σε σύγκριση με το σημερινό επίπεδο.

Κεφάλαιο B1-39 : Άλλα μέτρα // Απόκλιση : + 56 εκατ. ευρώ (+ 13,4%)

// (δαπάνες : 190 εκατ. ευρώ)

(δείκτης : 134 εκατ. ευρώ)

Η υπέρβαση του δείκτη οφείλεται σε πληρωμές για υπόλοιπα γεωργονομισματικών ενισχύσεων από την πρώτη δόση τις χώρες IRL, I, DK και S καθώς και στις πληρωμές για τη δεύτερη δόση στο Ηνωμένο Βασίλειο.

3.3.2. Υποκατηγορία 1b

Κεφάλαιο B1-40 : Αγροτική ανάπτυξη // Απόκλιση : - 371 εκατ. ευρώ (- 8,3%)

// (δαπάνες : 824 εκατ. ευρώ)

(δείκτης : 1 195 εκατ. ευρώ)

Το έτος 2001 είναι το πρώτο έτος εφαρμογής νέων προγραμμάτων αγροτικής ανάπτυξης για την περίοδο 2000-2006. Τα περισσότερα από τα προγράμματα αυτά εγκρίθηκαν κατά το δεύτερο εξάμηνο του έτους 2000. Κατά συνέπεια, ο δείκτης καταρτίστηκε σε γραμμική βάση για τα περισσότερα κονδύλια προϋπολογισμού του κεφαλαίου αυτού. Αυτή η έλλειψη εμπειρίας σε σχέση με το ρυθμό πληρωμών των κρατών μελών για τα υπόψη μέτρα πιθανότατα συνετέλεσε ώστε ο δείκτης που καταρτίστηκε να μην αντικατοπτρίζει την πραγματικότητα όσον αφορά το ρυθμό πληρωμών.

Είναι σκόπιμο να σημειωθεί ότι τα κράτη μέλη μεταξύ των άλλων πληρώνουν τα παλαιότερα συνοδευτικά μέτρα. Ειδικότερα, οι δαπάνες αφορούν κυρίως την πρόωρη συνταξιοδότηση, τα γεωργοπεριβαλλοντικά μέτρα και την αναδάσωση με βάση το κεφάλαιο αυτό.

4. ΣΥΜΠΕΡΑΣΜΑΤΑ

4.1. Η εκτέλεση πιστώσεων στις 31.03.2001 για την υποκατηγορία 1α

Η εκτέλεση πιστώσεων στις 31 Μαρτίου 2001 (δαπάνες κρατών μελών από 16 Οκτωβρίου 2000 έως 31 Ιανουαρίου 2001) καθορίζεται σε 24 798,4 εκατ. ευρώ ήτοι 63% των πιστώσεων.

Οι δαπάνες τοποθετούνται σε 451 εκατ. ευρώ κάτω του δείκτη. Συνεπώς, οι διαπιστωθείσες αποκλίσεις μεταξύ του επιπέδου δαπανών που πραγματοποιήθηκαν και του επιπέδου του δείκτη είναι φθίνουσες σε σχέση με τον προηγούμενο μήνα. Οι εν λόγω αποκλίσεις εξηγούνται λόγω ρυθμού πληρωμών εκ μέρους κάποιων κρατών μελών διαφορετικού σε σχέση με τις προβλέψεις του δείκτη (βασικά για τα κεφάλαια B1-12, B1-14 και B1-21). Στο παρόν στάδιο της δημοσιονομικής εκτέλεσης, η απόκλιση αυτή είναι δυνατόν να θεωρηθεί ως παροδική για τα υπόψη κεφάλαια.

4.2. Η εκτέλεση πιστώσεων στις 31.03.2001 για την υποκατηγορία 1β

Η εκτέλεση πιστώσεων στις 31 Μαρτίου 2001 (δαπάνες κρατών μελών από 16 Οκτωβρίου 2000 έως 31 Ιανουαρίου 2001) καθορίζεται σε 824,2 εκατ. ευρώ ήτοι 18% των πιστώσεων.

Οι δαπάνες τοποθετούνται σε 371 εκατ. ευρώ κάτω του δείκτη. Συνεπώς, οι διαπιστωθείσες αποκλίσεις μεταξύ του επιπέδου δαπανών που πραγματοποιήθηκαν και του επιπέδου του δείκτη σημειώνουν αύξηση σε σχέση με τον προηγούμενο μήνα. Εντούτοις, στο παρόν στάδιο δεν διαγράφονται ενδείξεις που επιτρέπουν να συναχθεί ότι η αρνητική αυτή απόκλιση θα διατηρηθεί μέχρι το τέλος της χρήσης.